《和鲜于晋伯游卧龙》
宋代·冯时行

四十发已白，百谋无一成。
林泉有夙志，芝朮寄晚程。
人间好山水，往往尽经行。
辄忌堕圭组，所至欲有营。
卧龙胜兰若，曩游惬平生。
苍茫紫翠间，藤萝路回萦。
上方攀跻迥，遐瞩襟宇宏。
风飒秋岭瘦，云护晓泉明。
汲甘漱芳润，撷香佩华英。
境迷烟霞痼，道豁人鬼盲。
是时驾言旋，濡毫记前楹。
於今已八稔，愧负猿鹤盟。
君今倚岩桂，泠然赋晨征。
仙人饵白石，幽士饭青精。
兴托风尘表，咏味见高情。
欲往从之游，秋梦一羽轻。
静躁本异趣，出处谅欲诚。
胸中一丘壑，敢以易功名。
杖藜如可再，君为寄先声。
南岳宽嘲笑，北山缓讥评。
行亦老菟裘，今姑隐市城。
此心随云归，与山日逢迎。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。